‘युवाओं को सकारात्मक सोच रखनी चाहिए’
जिलाप्रशासन के सहयोग से रोजगार विभाग द्वारा कौशल, रोजगार एवं उद्यमिता शिविर का आयोजन बुधवार को नर्मदा कॉलोनी परिसर में किया गया। शिविर का उद्घाटन कलेक्टर डॉ. जितेन्द्र कुमार सोनी जालोर विधायक अमृता मेघवाल ने दीप प्रज्ज्वलित कर किया।
शिविर को संबोधित करते हुए कलेक्टर ने कहा कि युवाओं को अपनी सोच को सकारात्मक रखने के साथ अपने भीतर विभिन्न कौशलों का निर्माण करना चाहिए जिससे उनका भविष्य बेहतर हो सके। उन्होंने कहा कि भविष्य में कौशल, टेक्नीकल, डिप्लोमाधारी युवाओं का भविष्य बेहतर हैं। जालोर विधायक अमृता मेघवाल ने युवाओं से शिविर में उपस्थित विभिन्न कम्पनियों से अधिक से अधिक लाभ उठाने के लिए आह्वान किया। उन्होंने शिविर को उपयोगी बताते हुए शिविर में रोजगार-स्वरोजगार तथा प्रशिक्षण से सम्बन्धित संस्थाओं से अधिकतम लाभान्वित होने की बात कही। जिला कोषाधिकारी दशरथ कुमार सोलंकी ने कहा कि शिविर के माध्यम से युवाओं को कम्पनियां रोजगार प्रदान करने के लिए आई हैं जिसका युवाओं को अधिक से अधिक लाभ उठाना चाहिए। आईटीआई अधीक्षक अनिल त्रिवेदी ने आईटीआई से सम्बन्धित जानकारी दी। शिविर में विभिन्न बेरोजगार छात्र-छात्राओं ने शिविर के अनुभव व्यक्त किये। शिविर में 2 हजार 102 युवाओं को लाभान्वित किया गया जिसमें निजी क्षेत्र के नियोजकों द्वारा 842 युवाओं को प्राथमिक चयन किया गया तथा विभिन्न प्रशिक्षण संस्थाओं द्वारा 834 प्रशिक्षण के आवेदन भरवाए गए तथा स्वरोजगार एवं बीमा अभिकर्ता के लि 426 आशार्थियों का चयन किया गया। शिविर में आरएसएलडीसी द्वारा प्रशिक्षण प्राप्त युवाओं को प्रमाण पत्र वितरित किए गए। निजी क्षेत्र के 22 नियोजक तथा 8 राजकीय विभाग तथा लीड बैंक अधिकारी, प्रशिक्षण से जुडे संस्थान राजस्थान आजीविका विकास निगम, राष्ट्रीय शहरी आजीविका निगम, आरसेटी, आरकेसीएल तथा आईटीआई जालोर तथा भारतीय जीवन बीमा निगम जालोर भीनमाल ने उपस्थित होकर युवाओं को लाभान्वित किया।
इन कंपनियों ने निभाई सहभागिता
निजीक्षेत्र के नियोजकों में नवभारत फर्टिलाइजर्स उदयपुर, एसटीसी ट्रेनिंग सेन्टर उदयपुर, चेकमेट सिक्युरिटी जोधपुर, बिनानी सीमेंट सिरोही, जेके एंटरप्राइजेज हिम्मतनगर (गुजरात), एल एण्ड टी अहमदाबाद, जी फोर फाइव अहमदाबाद, न्यू यूनी केयर सिक्युरिटी बिहार, लोटस एजुकेट जालोर, केयर्न ट्रैफिक आईएफ एण्ड एल एस सांचौर, वेलसन फर्टीलाई आणंद, अन्नपूर्णा माइक्रोफाइनेन्स उदयपुर, महाराणा उम्मेद मिल्स पाली, ट्रांसटेक ग्रीन पावर सांचौर, राजस्थान क्रेडिट को-ऑपरेटिव सोसायटी जालोर, बाबा बेयरिंग जोधपुर, भारत एंटर प्राइजेज कांकरोली, डायनोमिक सिक्युरिटी उदयपुर इत्यादि कम्पनियों ने भाग लिया। इसी प्रकार सरकारी विभागों में जिला नि:शक्तजन पुनर्वास केन्द्र, आरएसआरटीसी जालोर, आरएफसी जालोर, जिला उद्योग केन्द्र, अनुजा निगम, सामाजिक न्याय एवं अधिकारिता विभाग, अल्पसंख्यक विभाग, श्रम कल्याण विभाग, लीड बैंक, आरएसईटीआई, एनयुएलएम, आरएसएलडीसी, आरकेसीएल, एलआईसी जालोर भीनमाल तथा आईटीआई जालोर के अधिकारी प्रतिनिधि सहित चिकित्सा विभाग की मेडिकल टीम उपस्थित थी। इस अवसर पर जिला उद्योग केन्द्र के महाप्रबंधक कब्बूराम मेहरा, समाज कल्याण विभाग के अधिकारी राजेन्द्र पुरोहित, नेहरू युवा केन्द्र के जिला युवा समन्वयक राजेन्द्रसिंह कसाना, लीड बैंक अधिकारी आर.एस.भाटी, आरएसएलडीसी के प्रबन्धक राजेन्द्र सिंह सहित विभिन्न विभागों के अधिकारी बडी संख्या में बेरोजगार आशार्थी उपस्थित थे।
जालोर. शिविर को संबोधित करते कलेक्टर और शिविर में मौजूद युवा।
hin_Deva hin_Deva hin_Deva hin_Deva hin_Deva hin_Deva